cyanic-selkie/wikianc huggingface dataset:
Lennusjärvi
Maantietoa
Järvi on luodattu ja siitä on julkaistu syvyyskartat. Järven tilavuudeksi on saatu 19,6 miljoonaa kuutiometriä eli 0,0196 kuutiokilometriä. Sen keskisyvyys on 3,78 metriä (tai 4,47 m ) ja suurin syvyys on 11,6 metriä. Syvin kohta Haudanrannanhauta sijaitsee järven keskikohdassa Kakkaramäen kohdalla sijaitsevan eteläisemmän jyrkänteen edustalla. Myös järven eteläpäässä sijaitsee yli 11-metrinen syvänne, Aittakivenhauta. Pohjoispäässä on vain 7,6 metriä syvää. Pohjan muodosta voidaan vielä mainita Laarinlahti, joka on matala, ja sekä järven eteläosan ylittävä harjujakso, joka alkaa Kuikonniemestä kulkien järvenpohjassa Naakinsaaren ja Selkäluodon kautta Matalahiukanlahteen Jusniemen tyvessä. Järven rantaviivan pituus on 27,5 kilometriä.
Luontoarvoja
Järven vedenväri on ruskeaa, sillä veteen on liuennut humusta 1960-luvulla alkaneiden suo- ja korpiojitusten tuloksena. Veden näkösyvyys on 2,3 metriä, mutta järvi on lievästi rehevöitynyt. Vedestä mitattu kokonaisfosforipitoisuus on ollut 13,25 mikrogrammaa litrassa vettä (μg/l) ja kokonaistyppipitoisuus on ollut 670 μg/l. Veden klorofylli-a- pitoisuus on ollut 8,8 μg/l. Vedenlaatu on kuitenkin hyvä. Järveen on istutettu kuhaa, planktonsiikaa ja järvisiikaa. Alkuperäiseen kalakantaan kuului 1900-luvun alkuvuosiin asti myös järvilohi. Lennus tunnetaan hyvin kookkaista ja erittäin rasvaisista muikuistaan.
Historiaa
Järven koillisrannassa on kallioseinämän pinnasta löydetty Niinivuoren kalliomaalaus, jossa erottuu kaksi ihmishahmoa. Maalauksen lähettyvillä sijaitsevalta Saukkolahden pellolta on löydetty merkkejä varhaisesta asutuksesta. Irtolöytöinä on kvartsi-iskoksia ja kvartsikaavin.
Järven nimenä oleva Lennus mainitaan ensimmäisen 1300-luvun puolivälin asiakirjassa, jossa se on henkilönnimen määreenä 'påuell lenuze', joka on tavattu suomentaa "Lennuksen Paavaliksi". Uuden ajan alussa järven nimi esiintyy laajan verotusyksikön nimenä Lennus, Lemmuxiby ym. Tämän Lennuksen kylän veroluettelossa mainitut maatilat kattavat nykyisen Ellolan jakokunnan alueen Luumäellä eli Ala-Kivijärven, Kelkjärven ja Lennuksen välisen seudun. Kaulion kylä kuului tuohon aikaan Taipaleen kuninkaankartanoon, joka sijaitsi nykyisessä Taipalsaaressa. Järven rantaan ulottuu kuuden kylän maita (Kaulio, Mentula, Pukki, Munne, Laari, Paukkunen ja Simola). Näistä vanhin yhtäjaksoinen asutus on Kauliolla, jolle kuuluu myös suhteellisesti suurin osa järven rantaa. Arkeologisia tai paleobotanisia tutkimuksia nykyasutuksen iästä ei ole tehty. Perimätieto seudun vaiheista ulottuu kuitenkin varsin kauas ja jotkut seudun paikannimistä ovat saamelaista alkuperää.
Vesistösuhteet
Järvi sijaitsee Kymijoen vesistössä (vesistöaluetunnus 14) Kymijoen alueen (14.1) Kivijärven reitin valuma-alueella (14.19), jonka Matalajärven valuma-alueeseen (14.194) se kuuluu. Järven vedenpinnan korkeus on 78,5 metriä mpy.
Franklinin piirikunta (Florida)
Franklinin piirikunta on Yhdysvaltojen Floridan osavaltiossa sijaitseva piirikunta. Sen väkiluku oli 13 639 vuonna 2019. Piirikunnan hallintokeskus on Apalachicolan kaupunki. Piirikunta perustettiin 8. heinäkuuta 1832.
Megascolides australis
Megascolides australis on Australiassa elävä jättiläismäinen mato, joka kuuluu kastematojen kanssa samaan lahkoon Crassiclitellata. Se kasvaa usein metrin mittaiseksi, suurimmillaan kolmemetriseksi.
Sirkkulit
Sirkkulit (Passerellidae) on varpuslintuihin kuuluva heimo. Aikaisemmin heimon lajit luettiin kuuluvaksi sirkkuihin, mutta molekyylifylogeneettisten tutkimusten perusteella lajit on erotettu uuteen sirkkulien heimoon. Heimoon kuuluu 30 sukua ja 131 lajia.
Sirkkuleita tavataan Pohjois- ja Etelä-Amerikasta. Heimo on lajimäärältään suuri ja ulkonäöltään lajit vaihtelevat paljon. Sirkkulit elävät metsissä ja niiden ravintoa on siemenet ja hedelmät.
Dholavira
23.88611°N, 70.21667°W
Alue on yli sadan hehtaarin kokoinen ja siellä sijaitsee useita hautakumpuja. Arkeologinen kohde koostuu kahdesta osasta: linnoitetusta kaupungista ja hautausmaasta. Kaupunki on ollut vuodesta 1998 alkaen ehdolla Unescon maailmanperintöluetteloon, jonne sitä yritetään saada yhdessä Surkotadan ja Lothalin kaupunkien kanssa.
Kaupungin historia
Dholavira asutettiin noin 2650 eaa. Noin 2100 eaa. alkaen kaupunki hieman taantui. Kaupunki oli vähän aikaa hylättynä. Siellä asuttiin vuoteen 1450 eaa.
thumb|300px|Dholaviran pohjakaava. Dholaviran ala- ja keskikaupunki hylättiin varsinaisen Harappan kauden V lopussa, mutta yläkaupungissa oli asutusta vielä myöhäisharappalaisella VII-kaudella.
Uusien tutkimusten mukaan Meghalayan-kauden alun kuivuus olisi hävittänyt harappalaisen asutuksen vuosien 2300–1800 eaa. välissä.Tuho olisi tullut kahtena aaltona. Ensimmäisen jälkeen harappalainen kulttuuri jatkui heikentyneenä. Toinen vei kaupungin perikatoon ja toi uuden rakennus- ja keramiikkatyyli, vanha keramiikka säilyi ja väheni. Vuonna 1830 eaa. Dholavirassa oli enää pyöreitä taloja, eikä Harappan kulttuuria.
Dholaviran kaupungin koon kehitys
Dholaviran arvioitu koko eri aikakausina.
Haapajärvi (järvi Kirkkonummella)
Haapajärvi on noin puolen neliökilometrin laajuinen järvi Kirkkonummen pohjoisosassa. Järvi on matala ja runsasravinteinen. Sen vedet laskevat Pusinojan kautta Loojärveen ja edelleen Espoonlahden pohjukkaan. Haapajärveä ympäröi lukuisa määrä järviä ja lampia: lounaassa on Särkijärvi ja Tampaja, lännessä Kurkisto ja Hepari, luoteessa Kaljärvi ja koillisessa Klemetti. Haapajärven etäisyys Kirkkonummen keskustasta on noin neljätoista kilometriä pohjoiseen; etäisyys Helsingin keskustasta on noin 30 kilometriä länsiluoteeseen. Kirkkonummen pohjoisin taajama, Veikkola, sijaitsee välittömästi Haapajärven pohjoispuolella.
Haapajärven ekologinen tila määriteltiin vuonna 2013 huonoksi.
Riuttapaksujalka
Riuttapaksujalka (Esacus magnirostris) on Kaakkois-Aasiassa ja Australiassa elävä kahlaajalintu. Sen esiintymisalue ulottuu Andamaaneilta Malakan niemimaalle ja Filippiineille sekä sieltä etelään Indonesiaan, Papua-Uuteen-Guineaan, Australiaan ja Tyynenmeren saarille. Lajin holotyypin kuvaili Louis Jean Pierre Vieillot Depuch Islandilta Australian luoteisrannikon edustalta vuonna 1818.
Hisayoshi Harasawa
Hisayoshi Harasawa (s. 3. heinäkuuta 1992 Shimonoseki ) on japanilainen judoka.
Harasawa saavutti olympiahopeaa yli 100-kiloisten sarjasta vuoden 2016 kesäolympialaisissa Rio de Janeirossa. Hän hävisi loppuottelussa ranskalaislegenda Teddy Rinerille. Hän voitti joukkuekilpailun maailmanmestaruuden Budapestissa 2017, Bakussa 2018 ja Tokiossa 2019 sekä sai yli 100 kg:n painoluokassa MM-hopeaa 2019 ja pronssia 2018. Vuodelle 2021 siirretyissä Tokion olympialaisissa 2020 Harasawa oli mukana Japanin judojoukkueessa, joka voitti sekajoukkuekilpailun hopeaa. Yli 100 kg:n painoluokassa hän sijoittui viidenneksi.
Harasawa voitti kultaa yli 100 kg:n painoluokassa Gwangjun universiadeissa 2015. Hän on saavuttanut Masters-, Grand Prix- ja Grand Slam -kilpailuissa kuusi turnausvoittoa, viisi kakkossijaa ja kolme kolmossijaa. Maailmancupeissa / Continental Open -kilpailuissa hänellä on yksi turnausvoitto. Hän voitti Japanin-mestaruuden avoimessa sarjassa vuosina 2015 ja 2018 sekä yli 100-kiloisissa 2016 ja 2019.
Luettelo yleisurheilun olympiamitalisteista
Yleisurheilu on yksi olympialaisten alkuperäisistä lajeista. Menestynein maa olympialaisten yleisurheilussa on Yhdysvallat. Menestyneimmät urheilijat olympialaisten yleisurheilussa ovat yhdeksän olympiakultaa voittaneet Suomen Paavo Nurmi, Yhdysvaltain Carl Lewis ja Jamaikan Usain Bolt.
Stora Lonoks
Stora Lonoks on noin puolen neliökilometrin laajuinen arvokas lintujärvi Kirkkonummen länsiosassa. Järvi on erittäin matala ja runsasravinteinen. Sen vedet laskevat Lilla Lonoksin ja muutaman Siuntion alueella sijaitsevan järven kautta Pikkalanlahteen, joka on osa Suomenlahtea. Stora Lonoksin kaakkoinen naapurijärvi on Storträsk – Bakträsk, koillisessa on Saarlammi ja luoteessa Karhujärvi. Stora Lonoksin etäisyys Kirkkonummen keskustasta on noin kaksitoista kilometriä luoteeseen; etäisyys Helsingin keskustasta on noin 35 kilometriä länteen.
Stora Lonoks (22.008.1.008) kuuluu Harvsån valuma-alueeseen (22.008), joka on kolmannen jakovaiheen vesistöalue Siuntionjoen päävesistössä (22). Stora Lonoks on Siuntionjoen alueen itäisiä vakavesiä ja Harvsån alueen neljänneksi laajin vakavesi.
Avijõgi
pienoiskuva|Kalastusvene ja sen omistajan talo joensuussa Lohusuulla. pienoiskuva|Joen alajuoksun leveyttä aivan joensuun tuntumassa. Avijõgi (myös Paasvere jõgi, Venevere jõgi, Avinurme jõgi tai Lohusuu jõgi ) on Virossa Jõgevamaan Mustveellä ja Lääne-Virumaan Vinnissä virtaava 52 kilometriä pitkä joki, joka laskee Peipsijärven pohjoisrantaan.
Joen kulku
Joen alkulähde sijaitsee Vinnissä Muugan kartanon päärakennuksesta puoli kilometriä itään. Viljelty alue sijaitsee Pandiveren ylänköalueen itärinteellä ja joen alajuoksu hakeutuu sittemmin Alutagusen alangolle. Joen kulkua seuraa sen rannoilla sijaitsevien kylien vierestä kulkeva Rakveren ja Avinurmen kautta kulkeva kantatie 21 kaakon suuntaan. Peltoalueella joki virtaa Muugan ja Paasveren kylien läpi, ja saapuu viiden kilometrin jälkeen toiselle peltoalueelle Venevereen. Jokeen on tällöin yhtynyt esimerkiksi Karja oja ja Kukessaare oja, ja Veneveressä lisäksi Sookraav. Muutaman kaarroksen jälkeen saapuu joki Avinurmeen, missä siihen yhtyy pohjoisesta tuleva Avinurme oja eli Punasoo oja. Joki mutkittelee taajama-alueen läpi kohti koillista. Viimeinen 10 kilometriä se jatkaa kaakkoon päin ja se laskee Peipsijärveen Lohusuun taajamassa. Matkalla järveen siihen yhtyy luoteesta tuleva Maetsma kraav ja alempana pohjoisesta tuleva Rehessaare oja. Joen uoma on alajuoksulla 2,8–3,0 metriä syvä. Joen keski- ja alajuoksua on voimakkaasti meanderoivilla osuuksilla oikastu lisäkanavalla, joka yhdistää meanderimutkat rinnakkaisuomiksi.
Historiaa
Joen uomassa sijaitsi ennen toista maailmansotaa Avunurmen, Maetsmalin ja Vadilin kylissä vesimyllyjä, jotka toimittivat vesivoimaa esimerkiksi jauhomyllyihin. Muinoin sijaitsi vesimyllyjä myös Paasveressä ja Kaasiksaaressa. Jokea hyödynnettiin keväisin korkeanveden aikana tukkipuun uitossa.
Luontoarvoja
Joen yläjuoksulla voi pyytää taimenia, joka kutee siellä, keskijuoksulla harjuksia ja alajuoksulla haukea ja muuta järvikalaa.
Valuma-alue
Avijõen valuma-alueen pinta-ala on 391 neliökilometriä. Se eteläpuolella Peipsijärveen laskee Avijõgea lyhyempi Mustvee jõgi, jonka valuma-alueeseen Avijõen valuma-alue rajautuu. Sen koillispuolelle laskee Rannapungerja jõgi, jonka läntisen sivuhaaran Kruusojan valuma-alue rajautuu siihen. Avijõen latvoille ulottuu pohjoiseen Suomenlahteen laskevan Kunda jõen latva-alueen valuma-alueet. Joen valuma-alueella ei ole kartan mukaan suuria luonnollisia järviä. Pääuomassa sijaitsevat Venevere järv ja Kõrgemäe järv ovat padottuja tekojärviä.
Sivu-uomia
Avijõen suurimpia sivuhaaroja on lueteltu seuraavassa taulukossa.
Henrik August Vilhelm Spåre
Spåren vanhemmat olivat varatuomari Carl Wilhelm Spåre ja Augusta Elisabet Rosalie von Knorring ja puoliso vuodesta 1875 Zenobia Derevjagina. Spåre tuli oppilaaksi Haminan kadettikouluun 1858 ja määrättiin sieltä vuonna 1865 valmistuttuaan vänrikkinä palvelukseen Henkivartioväen Volynian rykmenttiin Puolaan. Hänet ylennettiin aliluutnantiksi 1866 ja luutnantiksi 1869. Spåre suoritti Nikolain yleisesikunta-akatemian kurssin Pietarissa 1871–1874. Vuonna 1876 hänet määrättiin kertaajaksi Konstantinin sotakouluun Pietariin. Alikapteeniksi Spåre ylennettiin 1876 ja määrättiin sotakoulussa komppaniaupseeriksi ja opettajaksi. Kapteeniksi hän yleni 1878.
Vuonna 1881 Spåre määrättiin kertaajaksi ja sotatieteiden ensimmäiseksi opettajaksi Haminan kadettikouluun. Heinäkuussa 1884 hänet ylennettiin everstiluutnantiksi ja vakinaistettiin topografian opettajaksi. Everstiksi Spåre ylennettiin syyskuussa 1884 ja kenraalimajuriksi vuonna 1903, jolloin hänet asetettiin lakkautuspalkalle. Eron sotapalveluksesta Spåre sai marraskuussa 1903. Vuonna 1891 Spåre laati kadettikoulua varten topografian oppikirjan Kurs i militär topografi för Finska Kadettkåren. Hän toimi 1887–1902 Haminan kansakoululautakunnan puheenjohtajana, Haminan kaupungin kaupunginvaltuutettuna ja Haminan Säästöpankin johtokunnan jäsenenä. Eläkkeellä ollessaan hän opetti venäjää Haminan ruotsalaisessa yhteiskoulussa 1903–1906.
Chac
Muiden mayojen jumalten tavoin Chac näyttäytyi nelijumalana, Chaceina. Nämä neljä jumalaa liitettiin neljään pääilmansuuntaan ja niiden tunnusväreihin: valkoinen – pohjoinen, punainen – itä, musta – länsi ja keltainen – etelä. Jälkiklassisella kaudella Chichén Itzássa ihmisuhraus liitettiin sateen jumalaan, ja uhrattavan käsiä ja jalkoja piteleviä pappeja kutsuttiin chaceiksi.
Jälkiklassiselta kaudelta peräisin olevilla mayojen ja tolteekkien rakennusten raunioilla on lepääviä hahmoja esittäviä kivipatsaita, joita kutsutaan nimellä Chacs Mool. Niiden uskotaan edustavan sateen jumalaa. Espanjalaisvalloituksen jälkeen chacit yhdistettiin kristillisiin pyhimyksiin ja esitettiin usein ratsun selässä.
Folk (albumi)
Folk on räppäri Jesse Markinin esikoisalbumi, joka julkaistiin toukokuussa 2019. Englanninkielinen albumi on sekoitus hiphopia, elektroa sekä indietä. Albumi sai nimekseen monivivahteisen sanan ”folk”, jonka merkitystä Markin pohtii eri kappaleissa.
Folk nousi julkaisuviikollaan Suomen virallisen albumilistan 24:nneksi ja fyysisen albumilistan seitsemänneksi. Emma-gaalassa 2020 Markin voitti albumillaan sekä vuoden tulokkaan että kritiikoiden valinta -palkinnon. Muutama päivä Emma-gaalan jälkeen Markin palkittiin vuoden 2019 merkittävimpänä artistina Femmagaalassa, joka on vaihtoehto Emma-gaalalle, ja onkin harvinaista, että artisti onnistuu saamaan samalla levyllä palkinnon molemmissa gaaloissa.
Albumia työstettiin kaiken kaikkiaan neljä vuotta. Markinin debyyttijulkaisu sooloartistina oli toukokuussa 2018 julkaistu tuplasingle, joka sisälsi kappaleet ”Blood” ja ”Will Shoot”. ”Blood”-kappaleen musiikkivideo palkittiin parhaasta kuvauksesta Oulun musiikkivideofestivaaleilla elokuussa 2018.
Huhtikuussa 2020 Jesse Markin ja tuottaja Totte Rautiainen saivat Teosto-palkinnon albumin sävellyksistä ja sanoituksista.
Joe Morrow
Joseph Mathew Alexander Morrow (s. 9. joulukuuta 1992 Edmonton, Alberta, Kanada) on kanadalainen jääkiekkopuolustaja. Pittsburgh Penguins varasi hänet numerolla 23 varaustilaisuudessa 2011. Hänen veljensä Josh varattiin Nashville Predatorsiin vuonna 2002, mutta olkapäävamma päätti hänen uransa jo junioritasolla.
Morrow edusti Portland Winterhawksin joukkuetta WHL:ssä kausina 2007–2012, ja pelasi 227 ottelussa, joissa hän keräsi tililleen 151 pistettä. Kaudeksi 2012–2013 hän siirtyi NHL-seura Pittsburgh Penguinsiin. Morrow edusti Penguinsin farmijoukkuetta Wilkes-Barre/Scranton Penguinsia maaliskuuhun 2013 asti, jolloin hän siirtyi kesken kauden tehdyssä pelaajakaupassa Dallas Starsiin. Stars sai lisäksi viidennen kierroksen varausvuoron vuonna 2013 ja Penguins laitahyökkääjä Brenden Morrow’n sekä kolmannen kierroksen varausvuoron vuonna 2013.
Sittemmin Morrow on pelannut NHL-seuroissa Boston Bruins, Montreal Canadiens ja Winnipeg Jets, sekä KHL-seura Dinamo Minskissä. Tammikuussa 2021 hän teki loppukauden mittaisen sopimuksen SM-liigajoukkue Ässien kanssa.
Mekanismi (tekniikka)
thumb|Pihdit
Mekanismi on toistensa suhteen liikkuvien osien yhdistelmä, joka saa aikaan tai välittää liikkeen, esimerkiksi pihtien tai vivun mekanismi. Pantografin mekanismi mahdollistaa piirroksien tai karttojen kopioimisen muuttaen samalla mittakaavaa.
Stephanie Fruhwirt
Stephanie ”Steffi” Fruhwirt (s. 22. kesäkuuta 1980 Wolfratshausen) on saksalainen entinen jääkiekkoilija, pelipaikaltaan puolustaja. Hän pelasi Saksan naisten jääkiekkomaajoukkueessa Salt Lake Cityn talviolympialaisten 2002 naisten jääkiekkoturnauksessa sekä Torinon talviolympialaisten 2006 naisten turnauksessa. Seuratasolla Fruhwirt edusti Saksan naisten pääsarjatason SV Kornwestheimia sekä OSC Eisladies Berliniä.
Suffeli
pienoiskuva|Suffeli. Suklaapatukka on päällystetty maitosuklaalla ja siinä on toffeetäytteinen vohveli. Suffeli on Fazerin vuonna 1966 lanseeraama suklaapatukka, jossa on maitosuklaavohvelia ja toffeetäytettä.
Suffeli-tuoteperheeseen kuuluu 21 gramman patukka, 180 gramman Suffeli Puffi Snacks -pussi, 140 gramman Suffeli Sweet & Salty -pussi ja vuodesta 2013 Suffeli Bites -keksejä. Saatavilla on aiemmin ollut myös 100 gramman Suffeli Snacks -suklaalevy ja banaaninmakuinen Suffeli Banana -patukka.
Big Bang (yhtye)
BIGBANG on nelihenkinen eteläkorealainen, hiphopahtavaa popmusiikkia soittava poikabändi. Big Bang perustettiin vuonna 2006. Bändin "Leader" on räppäri, laulaja, sanoittaja, lauluntekijä ja tuottaja, G-Dragon (Kwon Ji-yong).
Big Bang oli hyvin aktiivinen vuoteen 2009 asti. Sen jälkeen alkoi ilmestyä ainoastaan singlejä (pääosin japanilaisia). Albumeissa oli taukoa jopa 2 vuotta ja 3 kuukautta. Vihdoin vuonna 2011 yhtye teki comebackin Tonight-albumilla. Tonight on minialbumi ja sisältää vain 6 kappaletta. Huhtikuussa ilmestyi Tonightin Special Edition, joka sisälsi 3 uutta kappaletta ja kappaleita GD&TOP:in, Seungrin ja Taeyangin albumeilta. Sen jälkeen 13.5 ilmestyi myös japanilainen täysipitkä albumi, "Bigbang 2" Se sisältää muun muassa singlejä vuosilta 09-10 ja Tonightin kappaleiden japanilaiset versiot. 29.02.2012 Big Bangilta ilmestyi täysin koreankielinen viides minialbumi, nimeltään Alive. Se sisälsi kappaleet Intro (Alive), Blue, Love Dust, Bad Boy, Ain't No Fun, Fantastic Baby, sekä Daesungin soolokappale Wings. Sen jälkeen, 6.3.2012 ilmestyi erikoispainos Alive-albumista, albumi Still Alive. Se sisälsi kappaleet Still Alive, Monster, Feeling, Fantastic Baby (Special Edition ver.), Bad Boy (Special Edition ver.), Blue (Special Edition ver.), 빙글빙글 (Bingle Bingle), Ego sekä  사랑 먼지 (Special Edition Ver.) (Love Dust Special Edition ver.).
Ennen Big Bangin comebackia perustettiin yhtyeen subunit GD&TOP. Siihen kuuluvat G-Dragon ja T.O.P. Heidän ensimmäinen albuminsa, High High, ilmestyi joulukuussa 2010. Siitä singlet, High High, Oh Yeah ja Knock Out menestyivät hyvin Koreassa ja Aasiassa. GD&TOP:in jälkeen tammikuussa 2011 yhtyeen nuorin, Seungri teki comebackin. Häneltä ilmestyi minialbumi VVIP, siitä singlet What can I do ja VVIP. Tämän jälkeen tapahtui vasta Big Bangin varsinainen comeback. (24.2.11) Bigbangin tunnetuimpia kappaleita ovat mm. Fantastic Baby, Tonight, Love Song, Haru Haru, Lies, BANG BANG BANG ja Lollipop (yhteistyössä 2NE1- nimisen yhtyeen kanssa.)
Big Bang esiintyy pääasiassa koreaksi, mutta lauluihin on sekoitettu myös englantia, ja suurimmasta osasta kappaleista on tehty myös japaninkielinen versio.
6. marraskuuta 2011 Big Bang voitti MTV Europe Music Awards-gaalassa Worldwide act -palkinnon, joka jaettiin ensimmäistä kertaa. Big Bang sai yli 58 miljoonaa ääntä ja voitti muun muassa Britney Spearsin ja Lenan.
Yhtye teki paluun vuonna 2015, julkaistuaan trailerin MADE-kiertueestaan sekä 30.4.2015 kaksi kappaletta "Bae Bae" sekä "Loser". Bae Bae-musiikkivideo oli kerännyt parissa päivässä noin 9 miljoonaa katselukertaa YouTubessa. Samoin Loser keräsi samassa ajassa katsojia lähes 12 miljoonaa. Bändi esitti molemmat kappaleet korealaisessa Inkigayo -ohjelmassa. He julkaisivat uutta musiikkia kuukausittain Loser:in ja Bae Bae:n jälkeen. Kesäkuussa ilmestyi kappaleet "Bang Bang Bang" ja "We Like 2 Party", heinäkuussa "Sober" ja "If You" sekä elokuussa GDxTOP kokoonpanon "ZUTTER" ja "Let's Not Fall In Love".
Jäsenet
Jang Hyun-Seung (SO-1). Kun Big Bang perustettiin, jäseneksi valittiin vain G-Dragon, T.O.P, Taeyang ja Daesung. Kaksi muuta jäsentä, Seungri ja Hyun Seung, kuitenkin tiputettiin ryhmästä, mutta saivat toisen mahdollisuuden näyttää taitonsa jonka jälkeen Seungri valittiin ryhmän viidenneksi jäseneksi ja Hyun Seung tiputettiin. Hänelle annettiin mahdollisuus jäädä vielä harjoittelijaksi YG Entertainmentille, mutta hän päätti lähteä. Hyun Seung oli tämän jälkeen jäsenenä poikabändissä B2ST (BEAST) Cube Entertainmentilla. Hyun Seung ja Bigbangin jäsenet ovat kuitenkin vielä hyvissä väleissä. Seungri erosi yhtyeestä 13. maaliskuuta sopimuksensa loppumisen takia.
Albumit
Koreaksi:
Augsburger Panther
Augsburger Panther on saksalainen jääkiekkojoukkue, joka pelaa Saksan jääkiekon pääsarjassa DEL-liigassa. Joukkue pelaa kotiottelunsa Curt Frenzel Stadiumilla. Seura Augsburger EV on perustettu 1878 ja jääkiekkojaosto Augsburger Panther 1994.
Joukkueenjohto
Lähde: EliteProspects
Chaotic Nation
Chaotic Nation on Entwinen seitsemäs albumi. Se julkaistiin 2. lokakuuta 2015 levymerkillä Spinefarm Records.
Lilo & Stitch 2
Lilo & Stitch 2 on Disneyn vuonna 2005 valmistunut piirretty elokuva, joka kertoo pienestä, hieman yksinäisestä Havaijilla asuvasta tytöstä Lilosta, sekä tämän lemmikistä, Stitchistä. Oikeasti Stitch on sininen avaruusolio, laiton geenimutantti, joka esiintyy Maassa Lilon lemmikkikoirana. Elokuva on jatko-osa vuonna 2002 julkaistulle Lilo ja Stitch -elokuvalle.
Lilo on ”Kuningas” Elviksen suuri fani joten näin ollen elokuvassa on myös paljon Elviksen musiikkia.
Suomenkieliset ääninäyttelijät
Listassa on vain osa elokuvan hahmoista.
Sivurooleissa esiintyi muun muassa Juha Paananen, Markus Bäckman ja Tilda Kiianlehto. Suomenkielisen version ohjasi Markus Bäckman ja käänsi Tuija Kokko.
Hiromichi Tanaka
thumb|Hiromichi Tanaka vuonna 2007. Hiromichi Tanaka (s. 7. tammikuuta 1962) on japanilainen videopelikehittäjä, joka on toiminut ohjaajana, tuottajana ja suunnittelijana. Hän työskentelee aiemmin Squarena tunnetulla Square Enixillä.
Squarella Tanaka aloitti työskentelyn PC-pelien parissa ja siirtyi seuraavaksi suunnittelemaan ensimmäiset kolme Final Fantasy -peliä Famicomille. Super Famicomille julkaistuja Seiken densetsu -pelejä kehittäessään hän suunnitteli pelisarjassa vaikuttaneen toiminnallisen taistelujärjestelmän. Tanaka oli myös johtavassa roolissa PlayStation 2:n ensimmäisen massiivimoninpelin,  Final Fantasy XI:n, tuotannossa.
Piisku (soitin)
Piisku on vanha karjalainen huilusoitin, joka on mahdollisesti ollut käytössä jo 600-luvulla. Pieniä piiskuja on voitu valmistaa linnunluusta tai sulan kynästä. Suurempia torvimaisempia piiskuja voidaan valmistaa pajusta tai männystä vääntötekniikalla. Niihin on toisinaan koverrettu kolme sormiaukkoa ja mahdollisesti niiden alapäähän on lisätty tuohinen kaikusuppilo. Komeimmissa paimentorvissa on usein myös juuresta tai tuohesta punottu kantokahva.
Kōrei
Kōrei oli perinteisen japanilaisen tiedon mukaisesti Japanin seitsemäs keisari. Suurin osa Kōrein elämästä kertovista tiedoista on todennäköisesti legendaa. Perimätietojen mukaan hän eli peräti 127-vuotiaaksi ja hallitsi Japania 75 vuotta.
Todellisuudessa Kōrei on saattanut elää ensimmäisen vuosisadan alussa.
Abdullah Al-Rashidi
Abdullah Al-Rashidi (s. 21. elokuuta 1963 Kuwait ) on kuwaitilainen haulikkoampuja. Hän on kilpaillut olympialaisten skeetissä jokaisissa olympialaisissa Atlantan olympialaisista 1996 lähtien.
Vuoden 2016 olympialaisissa Al-Rashidi kilpaili olympialipun alla Kuwaitin olympiakomitean hyllytyksen vuoksi. Hän voitti skeetissä pronssia. MM-kilpailuissa hän on voittanut kolme kultaa ja yhden pronssin skeetissä.
Jade (nimi)
Vuoden 2019 loppuun mennessä Suomessa on nimi Jade annettu Digi- ja väestötietoviraston tietojen mukaan annettu noin 2370 naiselle ja ainakin kahdeksalle miehelle. Noin puolet Jade-nimisistä on syntynyt 2010-luvulla. Ennen vuotta 1920 nimeä ei ollut annettu kenellekään ja ennen vuotta 1960 alle kymmenelle henkilölle. Almanakkaan nimi lisättiin vuonna 2010, ja Jaden nimipäivä on 9. heinäkuuta.
Muhammad Ali Jinnah
Muhammad Ali Jinnah (25. joulukuuta 1876 – 11. syyskuuta 1948) oli intialainen lakimies, Muslimiliiton johtaja ja Pakistanin perustaja. Hän oli merkittävä poliitikko ja valtiomies Brittiläisessä Intiassa aina 1900-luvun ensimmäiseltä vuosikymmeneltä lähtien. Ennen kuolemaansa hän ehti toimia vuoden ajan itsenäisen Pakistanin ensimmäisenä kenraalikuvernöörinä eli valtionpäämiehenä. Pakistanissa Jinnahia kutsutaan urdunkielisillä arvonimillä Quaid-e-Azam (Suuri Johtaja) ja Baba-e-Qaum (Kansakunnan Isä).
Jinnah on myös Dawn-nimisen lehden perustaja.
Jinnah kuului länsimaisen koulutuksen ja elämäntavat omaksuneeseen Bombayn sivistyneistöön, mutta hänellä oli vahva muslimi-identiteetti. Älykkääksi, sivistyneeksi ja karismaattiseksi luonnehdittu Jinnah aloitti uransa Kongressipuolueessa, josta erottamisen jälkeen siirtyi Muslimiliittoon 1913. Vuodesta 1934 lähtien hän toimi uudelleen järjestetyn Muslimiliiton johtajana nousten Kongressipuolueen ja sen johtajan Jawaharlal Nehrun pahimmaksi haastajaksi. Jinnahin tärkein poliittinen sanoma oli, että Intia muodostui kahdesta erillisestä kansakunnasta, joista toisen muodostivat muslimit ja toisen hindut. Näillä kahdella kansakunnalla ei ollut mitään muuta yhteistä kuin alisteisuus brittiläiselle sortovallalle. Aluksi hän vaati muslimeille erillistä autonomiaa ja lopulta Intian itsenäisyyden mahdollisuuksien kasvaessa erillisen muslimivaltion perustamista. Hänen mukaansa Intia tuli jakaa muslimien Pakistaniin ja hindujen Hindustaniin. Hän ei hyväksynyt, että Hindustaniksi määrittelemänsä alue ottaisi itsenäistyessään nimekseen Intia. Hän vaati muslimivaltion rajoiksi Bengalia (Itä-Pakistan) ja Balochistanin, Sindhin ja Punjabin muodostamaa Länsi-Pakistania. Ongelma muslimivaltion perustamisesta tuli 1947, kun sille alettiin käytännössä piirtämään rajoja.
Varhaisvuodet
Jinnah syntyi nimellä Mahomedali Jinnahbhai Karachissa, Sindhissä, joka oli joutunut brittien valtaan 1843. Jinnahin syntyaikoihin Sindh kuului Bombayn hallintopiiriin (Bombay Presidency). Jinnahin tarkkaa syntymäaikaa ei ole tiedossa. Häntä käsittelevät koulupaperit väittävät hänen syntyneen 20. lokakuuta 1875, mutta Jinnahin ensimmäisen elämäkerran kirjoittaneen Sarojini Naidun syntyneen joulupäivänä 1876.
Jinnah oli vanhin seitsenhenkisestä sisarparvesta, joka oli syntynyt Mithibai and Jinnahbhai Poonjalle. Hänen isänsä Jinnahbhai (1857–1901) oli varakas gujaratikauppias, joka muutti Sindhiin Kathiawarista ennen Jinnahin syntymää. Hänen isoisänsä oli ksatriyat-kastiin (poliittisen ja sotilaallisen vallan omaava kasti) kuuluva bhati Poonja Gokuldas Panelin kylästä, Gondalin valtiosta, Kathiawarista. Perhe oli muuttanut Kathiwariin Shiwalista Multanin lähistöltä. Osa lähteistä arvelee, että Jinnahin esi-isät olivat islamiin kääntynyttä hinduaatelistoa. Rajputit eli hinduaatelisto ovat ksatriyat-kastiin kuuluva ryhmä, jonka väitetään periytyvän muinaisista kuninkaallisista ksatriyat-sotilasdynastioista. Hinduaatelisto on ollut kautta aikain merkittävässä asemassa Intiassa.
Perheen esikoista Muhammad Alia seurasivat kuusi muuta sisarusta: veljet Ahmad Ali, Bunde Ali ja Rahmat Ali sekä siskot Maryam, Fatima ja Shireen.
Jinnahin uskonnollisuus on aina ollut kiistelyiden ja väittelyiden kohteena, varsinkin kun kyse on Intian muslimiliikkeen johtajasta. Jinnah ei ollut mitenkään harras muslimi, vaan pukeutui lähinnä eurooppalaisiin pukuihin ja puhui englantia enemmän kuin äidinkieltään gudžaratia. Lapsuudessaan hänen kotonaan puhuttiin kutšia, sindhiä, urdua ja englantia. Käytännössä englanti oli hänen äidinkielensä. Jinnah esimerkiksi piti whiskystä ja kerrotaan hänen syöneen sianlihaa. Hän oli omaksunut länsimaalaisen makutottumuksensa, elämäntapansa ja mieltymyksensä pääasiassa briteiltä. Jinnahin perhe kuului šiialaisten ismailiittien khoja-lahkoon, mutta myöhemmin hän kääntyi šiialaisuuden valtasuuntaukseen kaksitoistašiialaisuuteen. Toisaalta joskus on väitetty hänen ollen sunnimuslimi, mutta yleensä Jinnah indentifioi itsensä vain pelkästään muslimiksi. Jinnahilla islam tarkoitti lähinnä tiettyä kulttuuripiiriä, joka muodosti oman erillisen yhteisönsä ja osansa Intiassa.
Nuori levoton opiskelija Jinnah opiskeli useissa kouluissa: Sindh Madrasatul Islam-lukiossa Karachissa, hetken ajan Gokal Das Tej Primary Schoolissa Bombayssa ja lopulta kristillisen lähetysseuran lukiossa Karachissa, jossa hän suoritti Bombayn yliopiston järjestämän ylioppilastutkinnon 16-vuotiaana.
Samana vuonna 1892 Jinnahilla tarjottiin harjoittelijan paikkaa Graham's Shipping and Trading Companyn toimistosta Lontoossa. Tällä yrityksellä oli tärkeitä liiketoimia Jinnahbhai Poonjan karachilaisen yrityksen kanssa. Ennen lähtöään Englantiin hän meni naimisiin äitinsä tahdosta etäisen kaksi vuotta nuoremman serkkunsa Emibai Jinnahin kanssa. Avioliitto ei kuitenkaan kestänyt kauaa, kun Emibai kuoli muutaman kuukauden kuluttua. Myöhemmin Jinnahin asuessa Englannissa hänen äitinsä kuoli. Lontoossa Jinnah pian jätti työpaikkansa ja aloittaakseen lakiopintonsa liittymällä Lincoln's Inniin. Lincoln's Innin vastaanottotiskin luona oli lista kymmenestä tuomarista kautta-aikain ja listan ensimmäisenä nimenä oli Muhammed. Tämä oli ainut syy siihen, miksi Jinnah päätti aloittaa lakiopintonsa Lincoln's Innissä. Kolmen vuoden opiskeluiden jälkeen 19-vuotiaana hänestä tuli nuorin intialainen, joka valmistunut lakimieheksi Englannissa. Näihin aikoihin Jinnah kiinnostui myös politiikasta. Intialaisista poliitikoista hän ihaili erityisesti Dadabhai Naorojia ja Sir Pherozeshah Mehtaa, joista ensimmäistä hän oli yhdessä opiskelijatovereidensa kanssa nostamassa Britannian parlamenttiin ensimmäiseksi aasialaiseksi. Vaikka Englannissa olonsa aikana Jinnah oli kehittänyt aika paljonkin brittiläistä imperiumia ymmärtäviä näkemyksiä Intian itsehallinnosta, hän kuitenkin tuomitsi brittiläisten viranomaisten ylimielisyyden ja näiden harjoittaman syrjinnän intialaisia kohtaan.
Viimeisen lukuvuotensa lukuvuotensa aikana Englannissa Jinnah joutui kovan paineen alle, kun hänen isänsä liiketoimet romahtivat. Siirryttyään Bombayhin hänestä tuli menestyvä lakimies ja hän sai mainetta erityisesti sen jälkeen, kun hän voitti vuonna 1905 niin sanotun "Kokousjupakan" (Caucus Case) asianomistajansa nationalistijohtaja Sir Pherozeshah Mehtan hyväksi. Hänen maineensa taitavana asianajajana sai intialaisjohtaja Bal Gangadhar Tilakin palkkaamaan hänet samana vuonna puolustusasianajajakseen Bombayn korkeimpaan oikeuteen, jossa häntä syytettiin kansankiihotuksesta. Jinnah yritti osoittaa, ettei intialaisen vaatimus oman maansa vapaudesta ja itsehallinnosta ole kansankiihotusta, mutta Tilak sai silti ankaran vankeustuomion.
Näihin aikoihin Jinnah rakennutti kodikseen Bombayn Malabar-kukkulan hienostoalueelle ison kartanotyyllisen talon, joka myöhemmin sai nimenkin Jinnah House.
Poliittisen uran alku
Vuonna 1896 Jinnah liittyi Intian kansalliseen kongressipuolueeseen (Indian National Congress), joka oli suurin intialainen poliittinen organisaatio. Kuten enemmistö kongressipuolueen jäsenistä tuohon aikaan, Jinnah ei kannattanut välitöntä itsenäisyyttä, vaan katsoi brittiläisten vaikutteiden koulutuksessa, laissa, kulttuurissa ja teollisuudessa olevan hyödyksi Intialle. Jinnahista tuli Majesteettisen lakiasäätävän neuvoston jäsen. Neuvosto oli eräänlainen lakisäätävä parlamentti, mutta käytännössä sillä ei ollut oikeata valtaa tai auktoriteettia, vaan sen edustajisto koostui lähinnä nimitetyistä lojalisteista ja eurooppalaisista. Kuitenkin Jinnahilla oli vaikutusvaltaa lapsiavioliittoja rajoittaneen lain (Child Marriages Restraint Act) ja muslimien uskonnollisten waqf-lahjoitusten hyväksymisessä. Hänet myös nimitettiin Sandhurst-komiteaan, joka auttoi Intian sotilasakatemian perustamisessa Dehra Duniin. Ensimmäisen maailmansodan aikana Jinnah asettui muiden intialaisten maltillisten kanssa tukemaan Britannian sotatoimia toivoen, että intialaiset saisivat palkkioksi tästä poliittisia vapauksia.
14 kohdan ohjelma
Jinnahin ongelmat kongressipuolueen kanssa alkoivat Mohandas Gandhin suosion etenemisestä vuonna 1918. Gandhi kannatti väkivallatonta kansalaistottelemattomuutta ja hinduarvoja, jotta saavutettaisiin kaikille aasialaisille Swaraj (itsenäisyys tai itsehallinto). Jinnah oli eri mieltä ja sanoi, että ainoastaan perustuslaillinen kamppailu voisi johtaa itsenäisyyteen. Toisin kuin enemmistö kongressipuolueen johtajista, Gandhi ei pukeutunut länsimaalaisesti, pyrki mieluummin käyttämään äidinkieltään gudžaratia englannin sijaan ja oli syvästi uskovainen hindu. Gandhin johtamistyyli sai suurta suosiota intialaisten keskuudessa. Jinnah kritisoi Gandhin tukea Khilafat-liikkeelle, jota hän piti lähinnä uskonkiihkoisena ilmiönä. Khilafat-liike oli Brittiläisessä Intiassa toiminut Osmanien sulttaanikuntaa puolustanut muslimiliike, joka pyrki ensimmäisen maailmansodan aikana irrottamaan Britannian Turkin vastaisesta sodasta. Sodan jälkeen Khilafat-liike pyrki vaikuttamaan Britanniaan, jotta tämä tukisi Ottomaanien sulttaanikunnan säilyttämistä sodan jälkiselvittelyissä. Intiassa Khilafat- liikkeestä tuli osa Intian itsenäisyysliikettä. Liikettä on joskus luonnehdittu varhaislamistiseksi.
Erotessaan Intian kongressipuolueesta vuonna 1920 Jinnah esitti profeetallisen ennustuksen, että Gandhin taistelukeinot johtaisivat hindujen ja muslimien jakoon erillisiksi yhteisöiksi. Tultuaan Muslimiliiton johtajaksi Jinnah vedettiin mukaan kongressin kannattajien ja brittien kannattajien väliseen kamppailuun. Vuonna 1927 Jinnah aloitti hindu- ja muslimijohtajien väliset neuvottelut, jotka koskivat tulevaa perustuslakia. Samaan aikaan käytiin taistelua Simonin komissiota vastaan. Se oli Sir John Simonin johtama seitsemästä Britannian parlamentin jäsenestä koostunut komissio, joka oli lähetetty Intiaan tekemään uutta perustuslaillista uudistusta. Nehru kannatti uudelle Intian dominiolle federalistista mallia, jossa kuitenkin paikallistason valta olisi viime kädessä sidottu Intian keskushallintoon. Jinnah ja Muslimiliitto taas halusivat enemmän valtaa, ja muun muassa vaalipiirit olisi pitänyt jakaa vähemmistöjen mukaan. Nehrun Intian kokonaisuutta korostava ja vähemmistöt vähemmän huomiolle jättänyt ehdotus ei ollut muslimeille suosiollinen. Vaikka Koillis- ja Luoteis-Intiassa muslimit olivat enemmistöasemassa, olisivat he aina vähemmistö koko Intian keskushallinnossa. Kompromissiehdotukseksi Jinnah julkaisi 28. maaliskuuta 1929 14 kohdan ohjelman (14 points of Mr. Jinnah), joka pyrki takaamaan muslimien oikeudet uudessa itsehallinnollisessa Intiassa.
Ulpasjärvi
Maantietoa
Järven pinta-ala on 28 hehtaaria, se on 1,0 kilometriä pitkä ja 500 metriä leveä. Järvessä ei enää soistumisen vuoksi ole saaria. Sen rantaviivan pituus on 2,7 kilometriä. Järven pohjois-, itä- ja koillisranta ovat suota, kaakkoisranta on kovaa maata.
Vesistösuhteet
Järvi sijaitsee Kymijoen vesistössä (vesistöaluetunnus 14) Kymijoen alueen (14.1) Kivijärven reitin valuma-alueella (14.19), jonka Matalajärven valuma-alueeseen (14.194) se kuuluu. Järven vedenpinnan korkeus on 86,1 metriä mpy.
Yleisurheilu kesäolympialaisissa 1908 – antiikin kiekko
Martin Sheridan voitti kisoissa niin antiikkisen kiekonheiton kuin tavallisenkin kiekonheiton. Kilpailun vanhin osanottaja oli Suomen Verner Järvinen, 38, joka voitti pronssia. Nuorin oli Ruotsin Folke Fleetwood, 17, joka ei selvinnyt kymmenen parhaan joukkoon.
The Dead Sleep Easy
The Dead Sleep Easy on vuoden 2007 kanadalainen draamaelokuva.
Juoni
Tarina keskittyy meksikolaiseen painijaan (Ian Hodgkinson), joka tunnetaan vain nimellä The Champ, jonka meksikolainen järjestäytyneen rikollisuuden kopla palkkaa riveihinsä miehen tapettua kilpailijansa. Muutamien erikoisten tapahtumien jälkeen The Champ päättää yrittää hyvittää rikoksensa.
Levitys ja julkaisu
Elokuvalla on ollut muutamia erikoisjulkaisuja:
Mielakka (Savitaipale)
Mielakka on Etelä-Karjalassa Savitaipaleella Hatisen kylän lähellä sijaitseva järvi.
Maantietoa
Järven pinta-ala on 180 hehtaaria eli 1,8 neliökilometriä, se on 3,8 kilometriä pitkä ja 1,0 kilometriä leveä. Sillä on 8 saarta, joiden yhteispinta-ala on 0,3 hehtaaria. Järvi on luodattu ja siitä on julkaistu syvyyskartat. Järven tilavuudeksi on saatu 784 100 kuutiometriä. Sen keskisyvyys on 0,5 metriä ja suurin syvyys on 1,7 metriä. Sen rantaviivan pituus on 14,5 kilometriä.
Vesistösuhteet
Järvi sijaitsee Kymijoen vesistössä (vesistöaluetunnus 14) Kymijoen alueen (14.1) Kivijärven reitin valuma-alueella (14.19), jonka Matalajärven valuma-alueeseen (14.194) se kuuluu. Järven vedenpinnan korkeus on 83,1 metriä mpy.
Haukilampi (Savitaipale, Kunttula)
Haukilampi on Etelä-Karjalassa Savitaipaleella Kunttulan kylän lähellä sijaitseva lampi.
Maantietoa
Lammen pinta-ala on 0,8 hehtaaria, se on 150 metriä pitkä ja 50 metriä leveä. Lammella ei ole kartan mukaan saaria. Sen rantaviivan pituus on 500 metriä.
Vesistösuhteet
Lampi sijaitsee Kymijoen vesistössä (vesistöaluetunnus 14) Kymijoen alueen (14.1) Kivijärven reitin valuma-alueella (14.19), jonka Matalajärven valuma-alueeseen (14.194) se kuuluu. Lammen vedenpinnan korkeus on 85,2 metriä mpy.
Halsa
Halsa on kunta Møren ja Romsdalin läänissä Norjassa. Kunnalla on pinta-alaa 301 neliökilometriä ja tammikuussa 2013 tehdyn väestönlaskennan mukaan Halsan kunnassa oli 1 606 asukasta.
UGK 4 Life
UGK 4 Life (vaihtoehtoisesti 4 Life) on vuonna 2009 julkaistu hip hop-yhtye UGK:n viimeiseksi jäänyt albumi. Albumi jäi suositun yhtyeen viimeiseksi duon toisen puoliskon, Pimp C:n kuoltua äkillisesti joulukuussa 2007. Levyllä on vierailemassa useita kuuluisia artisteja, kuten Akon, Snoop Dogg, Too Short, E-40 ja 8Ball & MJG.
Jalustinkannu
Historia ja käyttö
Jalustinkannua käytettiin astiana oliiviöljylle ja viinille. Pienikokoisia muotoja voitiin käyttää hajusteastioina ja suurikokoisia kannuja kuljetusastioina. Muodon alkuperä vaikuttaa olevan keskisen minolaisen kauden Kreetalla. Manner-Kreikan mykeneläiseen kulttuuriin se tuli 1400-luvun eaa. alkupuolella. Tyyppi on mykeneläisissä arkeologisissa löydöksissä yleinen. Sitä vietiin myös laajalti muualle eri puolille itäisen Välimeren aluetta.
Muoto
Jalustinkannu on pyöreähkö ja siinä on suhteellisen kapea kaula ja pieni suu. Osassa kannuista on valenokka. Kaulan kummallakin puolella on kaareva kädensija, joka saa alkunsa vaasin hartiasta ja päättyy sen huuleen tai ainakin kaulan yläosaan. Pienen suunsa ansiosta jalustinkannu oli helposti suljettavissa kuljetusta varten.
Kalalautanen
pienoiskuva|upright=0.9|[[Eteläitalialainen keramiikka|Eteläitalialainen kalalautanen, n. 350–300 eaa. Walters Art Museum.]] Kalalautanen on eräs antiikin aikainen lautasten tyyppi kreikkalaisessa keramiikassa. Kalalautasia käytettiin kalojen ja muiden merenelävien tarjoiluun, ja toisaalta lautaset oli myös koristeltu näiden kuvilla.
Kalalautaset kehittyivät muotoonsa attikalaisessa keramiikassa 400-luvun eaa. lopulla. Ne olivat erityisen suosittuja 300-luvulla eaa., jolloin suosio siirtyi myös Suur-Kreikan eteläitalialaiseen keramiikkaan. Siellä muotoa käytettiin vielä hellenistisellä kaudella.
Kalalautanen on malliltaan matala ja siinä on alaspäin kääntynyt huuli ja lyhyt jalka. Lautasen keskellä on pyöreä syvennys, jonka tarkoitus on ollut kerätä ylimääräinen öljy. Lautasten halkaisija on tyypillisesti noin 20–26 cm. Lautaset on yleensä koristeltu kaloilla ja muilla merenelävillä. Attikalaisissa lautasissa kalojen vatsa osoittaa yleensä lautasen reunaan päin ja eteläitalialaisissa lautasen keskustaa kohti.
Pikkaralan koulu
Pikkaralan koulu on Oulussa, Pikkaralan kaupunginosassa toimiva perusasteen 1–6 vuosiluokkien oppilaitos. Se perustettiin alun perin kansakouluksi vuonna 1892, jolloin se toimi kylän asuinrakennuksissa. Nykyisin käytössä oleva koulurakennus valmistui 1913.
Näyttömuisti
Tyypillisesti tietokoneen käyttöjärjestelmä ei anna käsitellä näyttömuistia suoraan, vaan järjestelmä huolehtii siitä.
IBM PC -yhteensopivien tietokoneiden näyttömuisti alkaa segmentin 0xA000 osoitteesta 0x0. Myös näytönohjain voi sisältää näyttömuistia.
Joseph de Maistre
De Maistre tunnetaan yhtenä konservatismin ja sen autoritaarisen suuntauksen tärkeimmistä oppi-isistä. Hän edusti vastavalistusta ja kannatti monarkian ja katolisen kirkon aseman restauraatiota Ranskassa suuren vallankumouksen jäljiltä. Vaikka Maistren läheiset henkilökohtaiset ja henkiset siteensä olivat Ranskassa, hän pysyi synnyinmaassaan Sardinian kuningaskunnassa, jossa hän oli jäsenenä Savoiji-senaatissa 1787–1792, Venäjän suurlähetystössä 1803–1817 ja ministerinä valtion tuomioistuimessa Turinissa (nyk. Torino) vuosina 1817–1821.
De Maistre palveli virkamiehenä Sardinian kuningaskunnassa ja oli korkeassa tuomarinvirassa vuoteen 1792, jolloin hän lähti ranskalaisten tieltä maanpakoon. Hän palasi 1796 isänmaahansa, oli 1803–1817 Sardinian lähettiläänä Pietarissa ja sen jälkeen kuninkaan kanslian päällikkönä Torinossa.
Maistre on etupäässä tullut tunnetuksi 1700-luvun valistusfilosofiaa ja Ranskan vallankumousta vastaan suuntautuvasta kirjailijatyöstään. Muita terävämmin hän esitti vallankumouksen varjopuolia. Hänen ihanteenaan oli ennen kaikkea katolisen kirkon ja paavin ehdoton auktoriteetti, samalla kun kuuliaisuus oli hänen mielestään yhteiskunnallisista hyveistä tärkein. Maistre oli liioitteluistaan huolimatta aikansa etevimpiä poliittisia ajattelijoita ja Ranskan vallankumousta seuranneen taantumuksen huomattavimpia edustajia. Muiden teosten lisäksi on julkaistu myös hänen kirjeitään.
Haram
Haram on kunta Møren ja Romsdalin läänissä Norjassa. Kunnalla on pinta-alaa 260 neliökilometriä ja tammikuussa 2013 tehdyn väestönlaskennan mukaan Haramin kunnassa oli 9 020 asukasta.
Rob Bordson
Rob Bordson (s. 9. kesäkuuta 1988 Duluth, Minnesota, Yhdysvallat) on yhdysvaltalainen jääkiekkoilija, joka pelaa Norjan Fjordkraft-ligaenin Stavanger Oilersissa. Hän on pelipaikaltaan keskushyökkääjä, mutta Bordson osaa pelata myös laidassa.
Ura
Bordson kävi high schoolin kotikaupungissaan Minnesota Duluthissa, jonka jälkeen Cedar Rapids RoughRiders varasi hänet 95. pelaajana USHL:n varaustilaisuudessa 2006. Bordson siirtyi joukkueeseen kaudeksi 2006–2007. Vuodet 2007–2010 hän kävi Minnesota-Duluthin yliopistoa. Sophomore -vuotensa 2008–2009 päätteeksi Bordson voitti WCHA:n mestaruuden ja hänet valittiin divisioonan akateemiseen tähdistökentälliseen. Junior -vuotenaan 2009–2010 Bordson oli tehoilla 12+28=40 UMD:n kolmanneksi paras Mike Connollyn kanssa. Hänet valittiin kauden päätteeksi WCHA:n akateemiseen tähdistökentälliseen.
Maaliskuussa 2010 NHL-varaamaton Bordson teki kaksivuotisen tulokassopimuksen Anaheim Ducksin kanssa. Hän pelasi alkukauden 2010–2011 AHL-joukkue Syracuse Crunchin vahvuudessa, kunnes marraskuussa Ducks kauppasi Bordsonin ja puolustaja Danny Syvretin Philadelphia Flyersiin vaihdossa hyökkääjä Patrick Marooniin ja David Lalibertéen. Hän pelasi myös loppukauden farmissa, Adirondack Phantomsin vahvuudessa. Bordson voitti joukkueen sisäisen tehotilaston lukemalla +13. Kaikkiaan hänen AHL:n tulokaskautensa toi 76 runkosarjaottelussa tehot 8+16=24.
Kesäkuussa 2011 Flyers kauppasi Bordsonin ja hyökkääjä Mike Richardsin Los Angeles Kingsiin vaihdossa hyökkääjä Wayne Simmondsiin ja Brayden Schenniin sekä kesän 2012 toisen kierroksen varausvuoroon. Kingsilla ei kuitenkaan ollut aikomustakaan tehdä sopimusta Bordsonin kanssa, joten hän jäi rajoitetuksi vapaaksi agentiksi heinäkuussa. Syyskuussa Bordson teki sopimuksen ECHL-joukkue Trenton Titansin kanssa. Joulukuussa hän teki ammattilaistry-out -sopimuksen AHL-joukkue Rochester Americansin kanssa. Bordson pelasi siellä kahdeksan ottelua, kunnes hän palasi Titanin vahvuuteen. Bordson oli kauden 2011–2012 päätyttyä joukkueen toiseksi paras pistemies Andy Bohmbachin jälkeen ja hän voitti Phantomsin sisäisen tehotilaston lukemalla +7. Helmikuussa 2012 Bordson teki kuitenkin AHL-sopimuksen edellisen kauden seuransa Adirondack Phantomsin kanssa. Hän pelasi joukkueessa myös kaksi seuraavaa kautta. Syksyllä 2013 Bordson osallistui myös Philadelphia Flyersin NHL-harjoitusleirille, mutta hän palasi sen päätteeksi kuitenkin Phantomsiin, jonka varakapteeniksi Bordson nousi kaudella 2013–2014.
Elokuussa 2014 Bordson teki vuoden mittaisen AHL-sopimuksen Chicago Wolvesin kanssa. Samana syksynä hän osallistui myös NHL-seura St. Louis Bluesin harjoitusleirille, jonka päätteeksi Bordson palasi Wolvesin vahvuuteen. Syyskuussa 2015 hän teki ECHL-sopimuksen Adirondack Thunderin kanssa. Bordson nousi joukkueen kapteeniksi. Hän pelasi kauden aikana myös ECHL:n tähdistöottelussa. Marraskuussa lainasi Bordsonin AHL-joukkue Providence Bruinsiin. Kymmenen siellä pelatun ottelun jälkeen hän palasi joulukuussa Thunderin vahvuuteen. Noin kymmenen päivää myöhemmin Bordson siirtyi ammattilaistry-out -sopimuksella AHL-joukkue Iowa Wildiin, jossa hän pelasi loppukauden. Bordson toimi Wildin varakapteenina.
Lokakuussa 2020 Bordson teki vuoden mittaisen sopimuksen ECHL-joukkue Kansas City Mavericksin kanssa. Hän nousi kaudella 2020–2021 joukkueen kapteeniksi. Bordson jakoi tehoilla 17+33=50 Mavericksin sisäisen pistepörssin kolmannen sijan Lane Scheidlin kanssa.
Kaudeksi 2021–2022 Bordson siirtyi vuoden mittaisella sopimuksella Norjan Fjordkraft-ligaenin Stavanger Oilersiin.
Meri Maijala
Meri Maijala (s. 1. heinäkuuta 1993 Sodankylä) on suomalainen ampumahiihtäjä. Hän on edustanut vuodesta 2017 lähtien Kontiolahden Urheilijoita ja sitä ennen Lapin Biathlon Tokkaa.
Elämä ja ura
Maijala voitti ampumahiihdon nuorten SM-kisoissa vuosina 2006–2013 yhteensä viisi kultaa. Vuonna 2010 Maijala voitti lisäksi nuorten Suomi–Ruotsi-maaottelun ja hänet valittiin mukaan Ampumahiihtoliiton nuorten maajoukkueeseen.
Kansainvälinen ura
Maijala edusti Suomea vuonna 2011 nuorten MM-kilpailuissa Nove Mestossa, jossa hän sijoittui pikakilpailussa sijalle 19, takaa-ajossa sijalle 31 ja normaalimatkalla sijalle 23. Sen lisäksi hän oli 14:s Euroopan nuorten Olympiafestivaaleilla Liberecissä. Vuonna 2011 Ampumahiihtoliitto valitsi Maijalan myös vuoden parhaaksi nuoreksi ampumahiihtäjäksi.
Vuonna 2016 Maijala valittiin edustamaan Suomea ampumahiihdon EM-kilpailuihin Tjumeniin. Maijala sijoittui sekaviestissä 15:nneksi, pikakilpailussa ja takaa-ajossa 55:nneksi.
Maijala on kilpaillut ampumahiihdon IBU-Cupissa vuosina 2011-2016.
Maijala on lisäksi saavuttanut Suomen mestaruuksia ampumasuunnistuksessa. Ampumasuunnistuksen MM-kilpailuissa vuonna 2016 Maijala saavutti sprintin hopeaa, jonka lisäksi hän voitti samana vuonna myös maailmancupin osakilpailun.
Yksityiselämä
Maijala opiskelee Itä-Suomen yliopistossa.
Theodore Andrea Cook
Theodore Andrea Cook (28. maaliskuuta 1867 – 16. syyskuuta 1928)  oli brittiläinen kirjailija ja olympiamitalisti.
Cook harrasti yliopisto-opintojensa aikana jalkapalloa, soutamista ja miekkailua. Järjestötoiminnan osalta hän toimi Britannian Olympiajärjestössä vuosina 1905–20 sekä Kansainvälisessä olympiakomiteassa  vuosina 1909–15. Cook erosi järjestötehtävistään, koska hänen mielestään saksalaiset eivät saaneet osallistua olympiatoimintaan ensimmäisen maailmansodan tapahtumien vuoksi.
Cook itse osallistui vuoden 1920 Antwerpenin olympialaisiin, joissa sai olympiahopeaa kirjallisuudesta runoteoksellaan Antwerpenin olympialaiset.
Cook työskenteli päätoimittajana 1900–luvun alussa muun muassa St. James' Gazettessa, Daily Telegraphissa ja The Fieldissä. Hän kirjoitti myös paljon kirjoja, kuten
Anky van Grunsven
Theodora Elisabeth Gerarda "Anky" van Grunsven (s. 2. tammikuuta 1968 Erp ) on alankomaalainen uransa päättänyt kouluratsastuksen olympiavoittaja, maailmanmestari ja Euroopan-mestari. 172 senttimetriä pitkä ja 56 kilogrammaa urallaan painanut van Grunsven aloitti ratsastuksen vuonna 1974 kuusivuotiaana.